Ari Koponen

Avustustoiminta

Tuusulalainen Ari Koponen aloitti hyväntekeväisyystoimintansa joulupukin partaa, pipoa ja ruutupaitaa käyttävän Brother Christmas -hahmonsa kautta lokakuussa 2015. Hän ei halunnut esiintyä omilla kasvoillaan, jotta auttaminen ei yksilöityisi, ja jotta hän voisi rakentaa hahmon ympärille brändin.
Aluksi Brother Christmas -yhdistys keräsi rahaa rintamerkkien ja rannekkeiden myynnillä. Yhdistys sai rahankeräysluvan heinäkuussa 2017.
Brother Christmas kerää lahjoituksia yksityisiltä ja yrityksiltä. Brother Christmas on auttanut esimerkiksi veteraaneja, vanhuksia, vähäosaisia lapsiperheitä, maahanmuuttajia ja kodittomia. Brother Christmasin toimintaan on kuulunut muun muassa ruoan jakaminen leipäjonossa, risteilypakettien jakaminen vähävaraisille perheille, vähävaraisten perheiden viemistä Linnanmäelle sekä puhuminen kouluissa. Vuonna 2017 Brother Christmas keräsi rahaa kuolemansairaiden lasten toiveiden toteuttamiseen.
Koponen on raportoinut hyväntekeväisyystempauksistaan ja niiden tuloksista Facebookin kautta. Helmikuuhun 2018 mennessä Brother Christmas oli kerännyt hyväntekeväisyyteen lähes miljoona euroa. Yhdistyksen mukaan se auttoi vuonna 2017 yhteensä 7 000 henkilöä.
Koponen oli itsenäisyyspäivän vastaanotolla vuonna 2016. Hänet on palkittu Suomen sotaveteraaniliiton ansiomitalilla ja valittu vuoden vapaaehtoiseksi.

Poliittinen toiminta

Koponen oli perussuomalaisten ehdokkaana vuoden 2019 eduskuntavaaleissa. Hän sai 5 383 ääntä ja tuli valituksi eduskuntaan.

Helsingin Sanomien väärinkäytössyytökset

Helsingin Sanomat julkaisi helmikuussa 2018 jutun, jossa Brother Christmasin rahankeräystoimintaan väitettiin liittyvän epäselvyyksiä ja väärinkäytöksiä. Itä-Uudenmaan poliisi tiedotti huhtikuussa 2018 alkavansa selvittää rahankeräykseen mahdollisesti liittyviä väärinkäytöksiä.
Syytösten kumoamiseksi Brother Christmas ry teetti valitsemaltaan aikajänteeltä syksyllä 2017 tilien erityistarkastuksen, jonka suoritti RMS Finland. Yhdistyksen tileistä ei löytynyt tältä ajalta viitteitä Helsingin Sanomien ja Seura-lehden väittämää ”oman edun tavoittelua.” Yhdistys ei kyseisenä aikana tehnyt rahansiirtoja Koposelle tai hänen lähipiirilleen ja sen somevideoita oli tehty ilman rahallista korvausta. Syytösten vuoksi yhdistyksen lahjoitusten määrä kuitenkin putosi alle kymmenesosaan.
Poliisi sai tammikuussa 2019 valmiiksi Brother Christmas ry:n toimintaan liittyvän esitutkinnan, ja juttu on siirtynyt syyttäjälle. Poliisi epäilee Brother Christmasia kolmesta rahankeräysrikoksesta ja törkeästä kirjanpitorikoksesta. Poliisi epäilee yhdistyksen muun muassa keränneen rahaa ilman asianmukaista rahankeräyslupaa sekä kertoneen yleisölle keräysvarojen käytöstä epäselvästi. Lisäksi monesta maksusta puuttuu poliisin mukaan tosite. Siitä ei poliisin mukaan kuitenkaan ole viitteitä, että varoja olisi käytetty muuhun kuin yhdistyksen toimintaan. Ari Koponen kiistää kaikki väitteet väärinkäytöksistä.
Huhtikuussa 2019 kerrottiin, että esitutkinnassa ei löytynyt näyttöä avustusvarojen väärinkäytöstä, joten syyttäjä ei nosta syytettä törkeästä kirjanpitorikoksesta. Sen sijaan Ari Koponen ja kaksi muuta yhdistyksen vastuuhenkilöä sai syytteen rahankeräysrikoksista. Juttu käsiteltiin Helsingin käräjäoikeudessa syyskuun alussa 2019 ja Koponen tuomittiin 15 päiväsakkoon, joka hänen tuloillaan oli 1035 euroa. Koponen hakee muutosta käräjätuomioonsa ennakkopäätösvalituksella suoraan korkeimmasta oikeudesta. Koponen on jättänyt valituksensa Itä-Uudenmaan käräjäoikeuteen 15. lokakuuta 2019. Jos korkein oikeus ei myönnä valituslupaa Koposelle, käräjäoikeuden tuomio jää voimaan.

Rasismi- ja seksismikohu

Helmikuussa 2018 Suomen lehdistössä julkaistiin useita juttuja, joissa kerrottiin Brother Christmasin rasistisista ja seksistisistä viesteistä. Koponen oli sanonut muun muassa tummaihoisista ihmisistä seuraavaa: ”Kyl täs sisäinen easismi (= rasismi) herää ku noi vitun neekerit ei tee mitää noille skideilleen. Saatana mitä käytöstä”. Hän oli myös kutsunut toimittaja-juontaja Sanna Kiiskeä ”huoraksi” ja käyttänyt CP-vammaisia halventavaa haukkumasanaa ”separi”. Brother Christmas oli todennut Facebook-viestissä, että rahaa on tarkoitus kerätä itselle, eikä ”millekään separeille”.